## Pravilnik o tehničkim i mjeriteljskim zahtjevima za ovlašćivanje servisa za pripremu za ovjeravanje mjerila koja se upotrebljavaju za ispitivanje električnih instalacija

### NN 62/2011 (6.6.2011.), Pravilnik o tehničkim i mjeriteljskim zahtjevima za ovlašćivanje servisa za pripremu za ovjeravanje mjerila koja se upotrebljavaju za ispitivanje električnih instalacija

DRŽAVNI ZAVOD ZA MJERITELJSTVO

1390

Na temelju članka 8. stavak 5. Zakona o mjeriteljstvu (»Narodne novine« broj 163/03, 194/03 i 111/07), ravnatelj Državnog zavoda za mjeriteljstvo donosi

PRAVILNIK

O TEHNIČKIM I MJERITELJSKIM ZAHTJEVIMA ZA OVLAŠĆIVANJE SERVISA ZA PRIPREMU ZA OVJERAVANJE MJERILA KOJA SE UPOTREBLJAVAJU ZA ISPITIVANJE ELEKTRIČNIH INSTALACIJA

I. OPĆE ODREDBE

Članak 1.

(1) Ovim se pravilnikom propisuju se tehnički, mjeriteljski i ostali zahtjevi koje mora ispunjavati pravna ili fizička osoba za obavljanje poslova pripreme mjerila koja se upotrebljavaju za ispitivanje električnih instalacija za ovjeravanje (u daljnjem tekstu: mjerila).

(2) Priprema mjerila za ovjeravanje podrazumijeva:

– pregled i po potrebi popravak mjerila za ispitivanje električnih instalacija (servisiranje).

– pripremu mjerila za ispitivanje električnih instalacija za ispitivanje odnosno provjeru mjeriteljskih značajki te

– pisanje izvješća.

(3) Rješenje o ispunjavanju zahtjeva propisnih ovim Pravilnikom za obavljanje poslova pripreme mjerila za ispitivanje električnih instalacija za ovjeravanje izdaje Državni zavod za mjeriteljstvo (u daljem tekstu: Zavod).

(4) Pravna ili fizička osoba koja na temelju rješenja o ispunjavanju zahtjeva propisanih ovim Pravilnikom obavlja poslove iz stavka 1. ovog članka, u smislu ovog Pravilnika je ovlašteni servis.

Članak 2.

Ovlašteni servis (u daljnjem tekstu: servis) obavlja poslove pripreme mjerila za ispitivanje električnih instalacija za ovjeravanje, a Zavod odnosno ovlaštena pravna osoba ovjerava mjerila za ispitivanje električnih instalacija.

II. TEHNIČKI I MJERITELJSKI I OSTALI ZAHTJEVI

Članak 3.

Za obavljanje poslova iz članka 1. ovoga Pravilnika pravna ili fizička osoba mora ispunjavati tehničke, mjeriteljske i ostale propisane zahtjeve koji se odnose na:

– mjeriteljsku opremu za ispitivanje mjerila za ispitivanje električnih instalacija

– prostor i opremu za ispitivanje mjerila za ispitivanje električnih instalacija

– radnike i

– ostalu dokumentaciju.

Mjeriteljska oprema za ispitivanje mjerila za ispitivanje električnih instalacija

Članak 4.

(1) Potrebna oprema za ispitivanje mjerila za ispitivanje električnih instalacija:

|  |  |
| --- | --- |
| Kalibrator istosmjernog napona  i struje te izmjeničnog napona  i struje frekvencija do 1 kHz | 1 mV do 1000 V  1 mA do 10 A |
| Digitalni multimetar za mjerenje  istosmjernog napona, struje i  otpora te izmjeničnog napona i  struje frekvencija do 1 kHz | 0,1 mV do 1000 V  1 μA do 1 A  0,1 Ω do 100 M Ω |
| Mjerilo istosmjernog napona | 1 do 5 kV |
| Digitalni frekvenciometar | 0 Hz do 10 kHz |
| Mjerilo vremena | 1 μs do 100 s |
| Etalonski otpornici | 0,1 Ω do 100 M Ω |
| Ovjereni ili umjereni uređaj za praćenje uvjeta radnog okoliša (termometar za mjerenje temperature zraka u prostoriji) | s podjelom ljestvice od ≤ 1 ºC  od 0 ºC do 50 ºC |
| Higrometar | s podjeljkom ≤ 5 % |

(2) Točnost etalona mora osigurati da pogreška mjernog postupka bude jednaka ili manja od 1/3 najveće dopuštene pogreške mjerenja mjerne veličine koja se ispituje.

(3) Etaloni koji se upotrebljavaju za ovjeravanje mjerila za ispitivanje električnih instalacija moraju biti umjereni, a ostala mjerna oprema mora biti ovjerena ili umjerena.

Prostor i oprema za ispitivanje mjerila za ispitivanje električnih instalacija

Članak 5.

(1) Pravna ili fizička osoba mora imati radnu prostoriju za ispitivanje mjerila za ispitivanje električnih instalacija.

(2) Radna prostorija za ispitivanje mjerila za ispitivanje električnih instalacija mora ispunjavati sljedeće uvjete:

1. mora biti čista, suha i dovoljno prostrana za neometano ispitivanje i ovjeravanje mjerila za ispitivanje električnih instalacija.

2. mora biti dovoljno prostrana za smještaj opreme i mjerila za ispitivanje električnih instalacija.

3. mora biti zaštićena od izravnog sunčevog utjecaja.

4. u prostoriji i njenoj okolici izvori vibracija ne smiju utjecati na točnost mjerenja.

5. mora ima namještaj za smještaj mjerila za ispitivanje električnih instalacija koja su ovjerena.

6. u radnoj prostoriji mora biti smješten uređaj za praćenje uvjeta radnog okoliša mjernih područja i točnosti određenih člankom 4. ovog Pravilnika

7. mora imati dnevnu i električnu rasvjetu.

Članak 6.

Temperatura radnog okoliša za vrijeme ispitivanja mjerila za ispitivanje električnih instalacija mora biti u granicama 20 ºC do 25 ºC i relativne vlažnosti zraka 40% do 70%.

Članak 7.

Izvori grijanja prostorije za ispitivanje mjerila za ispitivanje električnih instalacija moraju biti najmanje 1,5 m od opreme, tj. od mjesta gdje se obavlja ispitivanje mjerila za ispitivanje električnih instalacija i moraju omogućiti ujednačeno zagrijavanje prostorije za ispitivanje mjerila za ispitivanje električnih instalacija.

Članak 8.

Pravna ili fizička osoba mora biti opremljena osobnim računalom (PC) s mogućnošću spajanja na internet i povezivanja s bazom podataka Zavoda.

Radnici

Članak 9.

(1) Za obavljanje poslova iz članka 1. ovog Pravilnika pravna ili fizička osoba mora imati najmanje jednog radnika koji obavlja poslove pripreme mjerila za ispitivanje električnih instalacija za ovjeravanje.

(2) Radnici koji obavljaju poslove pripreme mjerila za ispitivanje električnih instalacija za ovjeravanje moraju poznavati propise kojima su opisani postupci i metode ispitivanja.

(3) Radnici iz stavka 1. ovog članka moraju imati najmanje:

– SSS (KV ili VKV) tehničke struke i 3 godine radnog iskustva na poslovima ispitivanja, proizvodnje ili servisiranja mjerila za ispitivanje električnih instalacija, ili

– VŠS tehničke struke, odnosno stručni/a pristupnik/pristupnica ili stručni/a prvostupnik/prvostupnica tehničke struke i 2 godine radnog iskustva na poslovima ispitivanja, proizvodnje ili servisiranja mjerila za ispitivanje električnih instalacija, ili

– VSS tehničke struke, odnosno stručni/a specijalist/specijalistica tehničke struke i 1 godinu radnog iskustva na poslovima ispitivanja, proizvodnje ili servisiranja mjerila za ispitivanje električnih instalacija.

Ostala dokumentacija

Članak 10.

Za obavljanje poslova iz članka 1. ovog Pravilnika pravna ili fizička osoba mora posjedovati sljedeću dokumentaciju:

1. rješenje o registraciji djelatnosti iz područja mjeriteljstvu u nadležnom registru,

2. radne knjižice zaposlenih osoba,

3. propise iz područja ispitivanja i ovjeravanja mjerila za ispitivanje električnih instalacija,

4. naputak proizvođača o upotrebi opreme koja se koristi pri ispitivanju,

5. naputak o održavanju i praćenju ispravnosti etalona, mjerne i pomoćne opreme,

6. izvješća o ispitivanju mjerila za ispitivanje električnih instalacija,

7. preslike rješenja o odobrenju tipa mjerila za mjerila za ispitivanje električnih instalacija koja se pripremaju za ovjeru,

8. popis etalona, ispitne opreme i pribora s tehničkim podacima i podacima o ovjeravanju i/ili potvrdama o umjeravanju za svako mjerilo i/ili etalon koji je sastavni dio ove opreme.

III. POSTUPAK UTVRĐIVANJA UVJETA

Članak 11.

(1) Postupak za izdavanje rješenja o ispunjavanju uvjeta propisanih ovim Pravilnikom za obavljanje poslova pripreme mjerila za ispitivanje električnih instalacija za ovjeravanje pokreće zahtjev pravne ili fizičke osobe.

(2) Uz zahtjev se moraju priložiti sljedeći dokazi:

– dokaz o registraciji djelatnosti iz područja mjeriteljstva u nadležnom registru (izvadak iz registra),

– preslike radnih knjižica zaposlenih radnika,

– skica prostora,

– popis etalona, ispitne opreme i pribora s tehničkim podacima o ovjeravanju i/ili umjeravanju i ovjernicama i/ili potvrdama o umjeravanju za svako mjerilo i/ili etalon koje je sastavni dio ove opreme.

(3) Dokazi iz stavka 2. ovoga članka mogu se priložiti i na elektroničkom mediju.

Članak 12.

(1) Postupak ispitivanja ispunjavanja propisanih zahtjeva provodi službena osoba Zavoda u skladu s odredbama Zakona o općem upravnom postupku.

(2) Nakon provedenog postupka Zavod donosi rješenje o ispunjavanju propisanih zahtjeva za obavljanje poslova pripreme mjerila za ispitivanje električnih instalacija za ovjeravanje (u daljem tekstu: rješenje o ovlašćivanju servisa).

Članak 13.

(1) Rješenje o ovlašćivanju servisa važi 3 godine.

(2) Radi izdavanja novog rješenja o ovlašćivanju, ovlašteni servis mora podnijeti zahtjev Zavodu najkasnije 3 mjeseca prije isteka roka iz stavka 1. ovog članka.

(3) Ovlašteni servis je dužan odmah obavijestiti Zavod o svim promjenama koje se odnose na radnike, mjeriteljsku opremu, prostor i opremu te o svim ostalim promjenama koje utječu ili mogu utjecati na obavljanje poslova ovlaštenog servisa za koje je ishodio rješenje o ovlašćivanju.

(4) Ukoliko ne postupi na način propisan stavkom 3. Ovoga članka, Zavod će ukinuti rješenje o ovlašćivanju.

IV. OBVEZE OVLAŠTENIH SERVISA

Članak 14.

Ovlašteni servis je dužan:

1. pripremati za ovjeravanje mjerila za ispitivanje električnih instalacija koja imaju važeće rješenje o odobrenju tipa u skladu s odobrenim postupkom ispitivanja,

2. upotrebljavati samo etalone, mjernu i pomoćnu opremu s važećom ovjernicom ili potvrdom o umjeravanju,

3. obavješćivati Zavod o obavljenim umjeravanjima etalona, odnosno ovjeravanjima mjerne i pomoćne opreme u roku koji nije duži od 30 dana nakon obavljenog umjeravanja odnosno ovjeravanja i

4. sudjelovati u usporedbenim ispitivanjima na zahtjev Zavoda.

Članak 15.

Ovaj pravilnik stupa na snagu osmoga dana od dana objave u »Narodnim novinama«.

Klasa: 011-02/11-03/05

Urbroj: 558-01/1-11-1

Zagreb, 30. svibnja 2011.

Ravnatelj

dr. sc. Krešimir Buntak, v. r.

Pravilnik, NN 62/2011-1390